****

KLASA: 112-07/20-01/04

URBROJ: 2189-76-02/1-20-1

Virovitica, 18. ožujka 2020. godine

Na temelju članka 55. Zakona o radu (NN 93/14, 127/17 i 98/19), članka 17. Statuta VIDRA-Agencije za regionalni razvoj Virovitičko-podravske županije od 9. travnja 2018. godine, I izmjena i dopuna Statuta od 19. lipnja 2018. godine, članaka 1. i 5. Pravilnika o radu VIDRA-Agencije za regionalni razvoj Virovitičko-podravske županije od 2. lipnja 2016. godine, I izmjena i dopuna Pravilnika o radu od 30. kolovoza 2017. godine, te II izmjena i dopuna Pravilnika o radu od 14. veljače 2020. godine, ravnateljica VIDRA-Agencije za regionalni razvoj Virovitičko-podravske županije objavljuje

**N A T J E Č A J**

**za prijam pripravnika**

za sklapanje ugovora o radu na određeno vrijeme u trajanju od 12 mjeseci, u punom radnom vremenu (8 sati dnevno), radi osposobljavanja pripravnika za samostalni rad u zanimanjima za koje su se školovali za sljedeća radna mjesta:

1. 2 izvršitelja/ice – Viši/a stručni/a suradnik/ica u Odjelu za provedbu programa i projekata
2. 1 izvršitelj/ica – Viši/a stručni/a suradnik/ica u Odjelu za pravne poslove, ljudske resurse i javnu nabavu
3. 1 izvršitelj/ica – Viši/a savjetnik/ica u Odjelu za poljoprivredu, gospodarstvo, malo i srednje poduzetništvo

Na natječaj se mogu prijaviti osobe oba spola sukladno članku 13. Zakona o ravnopravnosti spolova (NN 82/08 i 69/17.

**2 izvršitelja/ice – Viši/a stručni/a suradnik/ica u Odjelu za provedbu programa i projekata**

* potrebna stručna sprema: preddiplomski i diplomski sveučilišni ili stručni studij ili integrirani preddiplomski i diplomski sveučilišni ili stručni studij iz područja društvenih ili tehničkih znanosti.

*Opis poslova Višeg/e stručnog/e suradnika/ice u Odjelu za provedbu programa i projekata:*

* Sudjeluje u radu projektnih timova i provodi projekte kako bi se osiguralo kvalitetno i pravovremeno ostvarenje predviđenih rezultata;
* Komunikacija s PT i Korisnicima tijekom provedbe razvojnih projekata vezano uz administrativno, financijsko i vremensko praćenje provedbe aktivnosti i namjenskog utroška sredstava;
* Radi na izradi redovitih i završnih izvješća o napretku;
* Prati ostvarenje pokazatelja i rezultata;
* Surađuje s ostalim članovima radnih timova;
* Organizira i provodi koordinacijske sastanke vezano uz provedbu aktivnosti razvojnih projekata koje provode javnopravna tijela i javne ustanove s područja županije;
* Osigurava nadzor i pomoć članovima radnih timova u provedbi vezano za javnu nabavu, financijske i administrativne aspekte provedbe, izvještavanje te ažuriranje i arhiviranje projektne dokumentacije u skladu s predviđenim procedurama;
* Brine o planiranju sredstava za predfinanciranje projekata, te prati izvršenje proračuna projekata;
* Prati izvršenje ugovora;
* Sudjeluje u obavljanju svih poslova u Odjelu, te obavlja i ostale poslove koje mu odrede nadređeni.

**1 izvršitelj/ica – Viši/a stručni/a suradnik/ica u Odjelu za pravne poslove, ljudske resurse i javnu nabavu**

* preddiplomski i diplomski sveučilišni ili stručni studij ili integrirani preddiplomski i diplomski sveučilišni studij iz područja društvenih znanosti.

*Opis poslova Višeg/e stručnog/e suradnika/ice u Odjelu za pravne poslove, ljudske resurse i javnu nabavu:*

* Sudjeluje u pružanju stručne pomoći u pripremi i provedbi postupaka javne nabave za projekte financirane iz ESI fondova koje provode javnopravna tijela i javne ustanove s područja Virovitičko-podravske županije, kojima su osnivači Republika Hrvatska ili jedinica lokalne i područne (regionalne) samouprave, a koji su od interesa za razvoj Virovitičko-podravske županije kao i zajedničkih razvojnih projekata za razvoj više županija;
* Sudjeluje u izradi dokumentacije o nabavi;
* Sudjeluje u izradi svih akata propisanih propisima o javnoj nabavi, daje pojašnjenja na dokumentaciju u postupku nabave, sudjeluje u otvaranju ponuda, izrađuje zapisnike te vodi brigu o poštivanju zakonskih rokova, sudjeluje u pripremi očitovanja u žalbenim postupcima, sudjeluje u postupcima jednostavne nabave za potrebe projekata financiranih iz ESI fondova, te izrađuje prijedlog ugovora;
* Prati izvršenje ugovora, te rokove koji su propisani ugovorom;
* Daje pravna tumačenja pojedinih odredbi ugovora ostalim članovima projektnog tima;
* Surađuje sa ostalim članovima projektnog tima;
* Obavlja i druge poslove koje mu odrede nadređeni.

**1 izvršitelj/ica – Viši/a savjetnik/ica u Odjelu za poljoprivredu, gospodarstvo, malo i srednje poduzetništvo**

* preddiplomski i diplomski sveučilišni ili stručni studij ili integrirani preddiplomski i diplomski sveučilišni studij iz područja društvenih ili tehničkih znanosti.

*Opis poslova Višeg/e savjetnika/ice u Odjelu za poljoprivredu, gospodarstvo, malo i srednje posuzetništvo:*

* Obavljanje poslova vezanih uz poslovno savjetovanje poduzetnika te edukaciju poduzetnika i lokalne vlasti za sektore ruralnog razvoja, poljoprivrede i turizma, obavlja i druge poslove sukladno posebnim propisima;
* Obavlja poslove promicanja ulaganja u Županiji, poslove podrške investitorima u svim fazama ulaganja, poslove savjetovanja investitora u vezi poticaja za ulaganje;
* Obavlja i druge poslove sukladno posebnim propisima i ostale poslove koje mu odrede nadređeni.

**Kandidati/kinje za sva radna mjesta moraju ispunjavati sljedeće uvjete:**

* aktivno znanje engleskog jezika;
* poznavanje rada na računala;
* hrvatsko državljanstvo;
* bez radnog staža u struci.

Sukladno odredbama Zakona o radu pripravnici su osobe koje se prvi put zapošljavaju u zanimanju za koje su se školovale, a na natječaj se mogu prijaviti i kandidati koji imaju staž u zanimanju za koje su se školovali pod uvjetom da imaju evidentiran staž manji od 12 mjeseci na poslovima za koje su se školovali.

VIDRA-Agencija za regionalni razvoj Virovitičko-podravske županije će kandidatima koji imaju staž u zanimanju za koje su se školovali odrediti sadržaj preostalog dijela pripravničkog staža ugovorom o radu.

**Kandidati/kinje koji ispunjavaju tražene uvjete dužni su uz prijavu dostaviti:**

* Životopis (vlastoručno potpisan);
* Dokaz o tome da nemaju odgovarajućeg stručnog i radnog iskustva (potvrda o podacima evidentiranim u matičnoj evidenciji Hrvatskog zavoda za mirovinsko osiguranje – ne starija od 30 dana);
* Kandidati koji imaju evidentiranog staža u mirovinskom osiguranju, dužni su dostaviti potvrdu poslodavca o poslovima koje su obavljali;
* Dokaz o hrvatskom državljanstvu (preslik domovnice);
* Dokaz o odgovarajućem stupnju obrazovanja (original ili ovjereni preslik diplome ili uvjerenja o stečenoj stručnoj spremi);
* Uvjerenje o nekažnjavanju (original, ne starije od 6 mjeseci);
* Dokaz o znanju stranog jezika (uvjerenje/certifikat/potvrda/svjedodžba/diploma ili vlastoručno potpisana izjava podnositelja prijave);
* Dokaz o poznavanju rada na računalu (uvjerenje/certifikat/potvrda/svjedodžba/diploma ili vlastoručno potpisana izjava podnositelja prijave).

Za kandidate prijavljene na natječaj koji ispunjavaju formalne uvjete natječaja, provest će se prethodna provjera znanja i sposobnosti pisanim testiranjem i/ili intervjuom.

Provjera znanja, sposobnosti i vještina može se obaviti pomoću odgovarajućih pisanih testova, rješavanja zadataka, provjerom praktičnog rada na određenim poslovima, intervjuom.

Na web stranici VIDRA-Agencije za regionalni razvoj Virovitičko-podravske županije [www.ravidra.hr](http://www.ravidra.hr) objavit će se mjesto i vrijeme održavanja prethodne provjere znanja i sposobnosti kandidata, najmanje 5 dana prije održavanja provjere.

Kandidat koji ostvaruje pravo prednosti pri zapošljavanju dužan je pozvati se na to pravo u prijavi na natječaj i ima prednost u odnosu na ostale kandidate samo pod jednakim uvjetima. Uz prijavu na natječaj dužan je priložiti dokaz iz kojeg je vidljivo spomenuto pravo te dokaz o nezaposlenosti.

Nezaposlene osobe iz članka 102. stavak 1., redoslijedom točke a) do k), odnosno zaposlene osobe iz stavka 2. iste odredbe Zakona o hrvatskim braniteljima iz Domovinskog rata i članovima njihovih obitelji (NN 121/17, 98/19), osim traženih dokaza o ispunjavanju uvjeta ovog natječaja, u svrhu ostvarivanja prava prednosti pri zapošljavanju, prijavi su obvezni priložiti i dokaze propisane člankom 103. stavak 1. Zakona o hrvatskim braniteljima iz Domovinskog rata i članovima njihovih obitelji dostupne na internetskoj stranici Ministarstva hrvatskih branitelja:

<https://branitelji.gov.hr/UserDocsImages/NG/12%20Prosinac/Zapo%C5%A1ljavanje/POPIS%20DOKAZA%20ZA%20OSTVARIVANJE%20PRAVA%20PRI%20ZAPO%C5%A0LJAVANJU.pdf>

Kandidati koji se pozivaju na pravo prednosti pri zapošljavanju sukladno članku 9. Zakona o profesionalnoj rehabilitaciji i zapošljavanju osoba s invaliditetom (NN 157/13, 1524/14, 39/18) dužni su da bi ostvarili pravo prednosti pri zapošljavanju pod jednakim uvjetima pozvati se na navedeno pravo i dostaviti sve dokaze propisane člankom 9. navedenog zakona.

Nepravodobne, nepotpune te prijave koje ne ispunjavaju formalne uvjete natječaja neće se razmatrati.

Urednom prijavom smatra se prijava koja sadržava sve podatke i priloge navedene u natječaju.

Ako kandidat ne pristupi prethodnoj provjeri znanja i sposobnosti, smatra se da je povukao prijavu na ovaj natječaj.

O rezultatima provedenog natječaja i izboru kandidata obavijestit će se osobe koje su sudjelovale u tom postupku u zakonskom roku.

Ravnateljica VIDRA-Agencije za regionalni razvoj Virovitičko-podravske županije zadržava pravo ne izvršiti izbor po raspisanom natječaju te isti poništiti bez posebnog obrazloženja.

Prijave s dokazima o ispunjavanju traženih uvjeta dostavljaju se u roku **osam (8)** dana od dana objave ovog natječaja na adresu: VIDRA-Agencija za regionalni razvoj Virovitičko-podravske županije, A. Šenoe 1, 33000 Virovitica, s naznakom „Natječaj za prijam pripravnika– ne otvarati“

Natječaj se objavljuje na web stranici Hrvatskog zavoda za zapošljavanje, web stranici i oglasnoj ploči VIDRA-Agencije za regionalni razvoj Virovitičko-podravske županije.

Osobni podaci sadržani u prijavi kandidata na ovaj natječaj i priloženoj dokumentaciji uz prijavu, prikupljaju se u svrhu provođenja ovog natječaja i izbora kandidata za prijam u radni odnos te podnošenjem prijave na ovaj natječaj kandidat daje privolu VIDRA-Agenciji za regionalni razvoj Virovitičko-podravske županije za korištenje svih njegovih osobnih podataka u navedenu svrhu i privolu za korištenje navedenih osobnih podataka.

Riječi i pojmovi korišteni u ovom natječaju, koji imaju rodno značenje, odnose se jednako na muški i ženski rod, bez obzira na to jesu li korišteni u muškom ili ženskom rodu.

Sve dodatne informacije vezane uz ovaj natječaj mogu se dobiti na e-mail: [natalija.jaksic@ravidra.hr](mailto:natalija.jaksic@ravidra.hr) i telefon 033 638 265.

**RAVNATELJICA**

Emina Kovač, mag.oec.